b'\n_START_ARTICLE_\nBarion\n_START_PARAGRAPH_\nBarion [bari\xc3\xb3n] (iz gr\xc5\xa1ke besede \xce\xb2\xce\xb1\xcf\x81\xcf\x8d\xcf\x82, kar pomeni te\xc5\xbeek) je delec, ki ga sestavljajo trije kvarki. Barioni in mezoni spadajo v dru\xc5\xbeino hadronov, ki jih sestavljajo kvarki. Barioni spadajo med fermione, (imajo spin enak ,  itd.), podrejajo se Fermi-Diracovi statistiki in zanje velja Paulijevo izklju\xc4\x8ditveno na\xc4\x8delo. Mezoni spadajo v skupino bozonov, ki pa imajo celo\xc5\xa1tevil\xc4\x8dni spin._NEWLINE_Med barione spadata tudi proton in nevtron, ki se imenujeta nukleona. Od obeh je samo proton stabilen in ne razpade v druge delce. Nevtron pa razpade, \xc4\x8de se ne nahaja v atomskem jedru, kjer je povezan z drugimi nukleoni. Ker so barioni sestavljeni iz kvarkov, sodelujejo v mo\xc4\x8dnih interacijah. Vsak barion ima pripadajo\xc4\x8di antidelec, ki se imenuje antibarion. Antibarioni so sestavljeni iz treh antikvarkov. Proton je sestavljen iz dveh kvarkov u in enega kvarka d, antiproton pa je sestavljen iz dveh antikvarkov u in enega antikvarka d. Barioni, ki vsebujejo vsaj en kvark s, toda ne vsebujejo kvarkov c ali b, se imenujejo hiperoni.\n_START_SECTION_\nZgodovina\n_START_PARAGRAPH_\nV letu 1964 sta ameri\xc5\xa1ki fizik Murray Gell-Mann (rojen 1929) in izraelski fizik Juval Ne\xe2\x80\x99eman (1925 \xe2\x80\x93 2006) izdelala model po katerem je bilo mogo\xc4\x8de razvrstiti barione v skupine (oktet in dekuplet).\n_START_SECTION_\nDru\xc5\xbeine barionov\n_START_PARAGRAPH_\nV dru\xc5\xbeino baronov razen nukleonov (proton in nevtron) pri\xc5\xa1tevamo tudi skupine delcev, ki jih ozna\xc4\x8dujemo z \xce\x94, \xce\x9b, \xce\xa3, \xce\x9e in \xce\xa9 (glej sliko dekupleta barionov)._NEWLINE_barion \xce\x94 je sestavljen iz kvarkov u in d. Njegov spin je enak 3/2, razpadajo v glavnem na nukleon in pion._NEWLINE_barion \xce\x9b ima spin \xc2\xbd_NEWLINE_barion \xce\xa3 ima spin \xc2\xbd._NEWLINE_barion \xce\x9e ima spin 1/2, \xc4\x8dudnost -2._NEWLINE_barion \xce\xa9 ima samo enega predstavnika, to je barion \xce\xa9\xe2\x81\xbb, ki ima spin 3/2 in \xc4\x8dudnost -3._NEWLINE_Znanih je \xc5\xa1e ve\xc4\x8d vzbujenih stanj barionov, ki pa imajo izredno kratko \xc5\xbeivljenjsko dobo.\n_START_SECTION_\nBarionska snov v kozmologiji\n_START_PARAGRAPH_\nBarionska snov je v kozmologiji snov, ki jo sestavljajo v glavnem barioni. To je snov iz katere so sestavljeni vsi znani atomi. S tem lo\xc4\x8dimo obi\xc4\x8dajno barionsko snov od nebarionske, ki je zgrajena iz temne snovi in temne energije. Nebarionska snov je tudi snov, ki jo sestavljajo nevtrini ali prosti elektroni. Za kozmologijo je izredno pomebno razmerje med koli\xc4\x8dino barionske in nebarionske snovi v Vesolju. V vidnem delu vesolja je ve\xc4\x8d barionov kot antibarionov. Predvidevajo pa, da je ob prapoku nastalo enako \xc5\xa1tevilo barionov in nebarionov. Ni znano, kdaj se je ta simetrija poru\xc5\xa1ila. V sedanjem znanem delu Vesolja opa\xc5\xbeamo o\xc4\x8ditno barionsko asimetrijo.'